Førsteprioritet at få skabt ro

Jeg stiller op, fordi jeg mener, at Jakob Ellemann og jeg vil være et rigtig godt makkerpar. Inger Støjberg, kandidat til næstformandsposten i Venstre

Inger Støjberg annoncerede sit kandidatur tidligere i dag i et interview med Skive Folkeblad.

Her gjorde hun det klart, at hun bakker 110 procent op om Jakob Ellemann-Jensen som formand. Og hendes egen opstilling skal også ses i den sammenhæng.

- Jeg stiller op, fordi jeg mener, at Jakob Ellemann og jeg vil være et rigtig godt makkerpar. Vi vil først og fremmest have som mål at få samlet Venstre. Det er jo ikke nogen hemmelighed, at vi har været igennem en mildt sagt turbulent tid, og den tid skal vi simpelthen have gjort op med.

Det er jo ikke mere end en måned siden, at du blev vraget til gruppeledelsen i Venstre – hvad har ændret sig?

- Det, der har ændret sig, er jo, at vi står i den situation, at det handler om, hvem der skal lede partiet, og der har Jakob og jeg så valgt at stille os til rådighed. Og det har vi, fordi vi har et rigtig godt makkerskab. Vi har altid arbejdet godt sammen, og vores førsteprioritet vil være at få skabt ro i Venstre, så vi kan komme til at diskutere politik i stedet for alt det her, siger hun.

Læs også : Inger Støjberg melder klart ud: Stiller op som næstformand i Venstre

Landsmøde afgør formandsspørgsmål

Det er i sidste ende de delegerede på Venstres landsmøde, der afgør, hvem der skal være formand og næstformand for partiet.

Lørdag den 21. september har partiet indkaldt til et ekstraordinært landsmøde, hvor de eneste to punkter på dagsordenen er valg af henholdsvis formand og næstformand.

Det blev besluttet, da Venstres forretningsudvalg og hovedbestyrelse i weekenden holdt møde i Brejning ved Vejle.